**Адасобленыя члены сказа і параўнальныя звароты. 8 клас**

**Тэставая работа №1**

*1. Адзначце сказы з адасобленымі дапасаванымі азначэннямі:*

1) Толькі недзе далёка на ўсходзе абазначылася светласць неба, але ноч, кароткая, летняя, ужо заканчвалася;

2) Калі пад’ехалі людзі, то са здзіўленнем убачылі, што Мікітка спакойны, вясёлы, нібы з ім нічога асаблівага не здарылася;

3) Лапінкамі чырванеў чабор, угрэты і духмяны на сонцы;

4) Потым крыніца цякла новаю вузкаватаю канаваю, з роўнымі і стройнымі алешынамі, з вадой, якая пахла жалезнаю рудою;

5) Збоку ціха паплыў нізкі бераг, з балотным хмызняком і шырокімі разлівамі вады.

*2. Адзначце сказы, у якіх выдзеленыя азначэнні адасабляюцца:*

1) Снег цямнеў, і ***нудны, беспрасветны*** церусіў дождж;

2) Нават ***зацярушаныя снегам*** сосны здаюцца нейкімі іншымі – маленькімі, прысадзістымі;

3) На другі дзень, калі бацька і маці сядзелі на канапе, да іх падбег Толя ***вясёлы, шчаслівы***;

4) Не ведаю, чым кінуўся мне ў вочы томік ***у цвёрдым пярэстым пераплёце***;

5) Нейкі час яны не ведалі, што рабіць, і ***ашаломленыя*** стаялі на мяжы.

*3. Адзначце сказы з адасобленымі дапаўненнямі (знакі прыпынку не пастаўлены):*

1) На галінках замест лісця віселі кропелькі вады; 2) У хаце было асабліва светла;

3) Пазней нічога ўжо не было акрамя ўспышак усё таго ж агню;

4) Першым пасяленцам асабліва моладзі старыя расказвалі пра безліч гусей і качак;

5) Сёння змоўклі нават сырыя вятры доўгай восені, якія штодня надакучліва шумелі ў галлі бярозы і секлі мне ў твар кроплямі дажджу.

*4. Адзначце сказы. у якіх на месцы пропускаў трэба паставіць коску:*

1) Бярозка няясна пачувала волю, прастор, сонца і\_ стоячы тут, сярод гэтых дрэў, ні з кім не гаварыла пра свае думкі;

2) Яны то\_ гойдаючыся\_ пырхаюць з дрэва на дрэва, то вылятаюць у поле;

3) Лідачка пакаштавала, скрывілася\_ і, адсунуўшы ўбок талерку, пачала разглядаць малюнкі ў новым часопісе для жанчын;

4) Нарэшце ў дзверы звоняць, і\_ паважна ступаючы хворымі нагамі\_ маці ідзе адчыняць;

5) Ужо злазячы долу\_ аступілася і\_ збаяўшыся, што можа разбіць яйкі, упала.

*5. Адзначце сказы, у якіх выдзеленыя акалічнасці адасабляюцца:*

1) Лявон плыў ***не спяшаючыся***, але ўпэўнена;

2) Кожны раз ***прачынаючыся*** знаходзіў вачыма стрэлкі гадзінніка на запаветных рысках;

3) Я ***не асабліва ўслухоўваючыся ў іх спевы*** і то налічыў больш за дзясятак розных спевакоў;

4) Я не ведаю, калі ты адпачываеш: ты нават ясі ***стоячы***;

5) Міколкавым сябрам надакучыла стаяць ***склаўшы рукі****.*

*6. Адзначце сказы з адасобленымі удакладняльнымі членамі:*

1) Там, у Кіеве, святкаваў Уладзімір свой шлюб з Рагнедаю;

2) Мужчыны, ведаючы, што бяроза можа ўпасці, загадзя, вясною, усцягнулі барану на высокую маладую ліпу;

3) Яўген Галубовіч у гасцёўні свайго дома ў Кліўлендзе часцяком раскладваў на стале карту роднай Гомельшчыны і ўяўляў, што едзе ў цягніку;

4) Першы зборнік Я.Купалы, “Жалейка”, убачыў свет у знакамітай суполцы “Загляне сонца і ў наша аконца” ў лютым 1908 года ў Пецярбургу;

5) Жаваранак з песняю падымаўся на ўзлеску ў блакіт неба, вітаючы надыход новага дня.

*7. Адзначце сказы, у якіх ёсць параўнанні:*

1) Выцякаў ручаёк з крыніц кіламетры за два адсюль, з-пад двух вялікіх, як горы, узгоркаў;

2) Рэдкія вываратні, выгінаючыся, нагадваюць дагістарычных жывёлін;

3) Супакойвала адно: вёсачка была як рукой падаць;

4) Раптам недзе за плячыма жоўтым полымем здрыганулася неба;

5) Сена на хаце было накладзена як не да самага вільчыка.

*8. Адзначце сказы, у якіх параўнальны зварот выконвае ролю выказніка:*

1) – Глядзі, глядзі ў мяне, – сказала рэчка, – бо твая душа чыстая і празрыстая, як мая вада!

2) Як завадныя стракаталі конікі;

3) Грыбы ж былі маладыя, крэпкія, важкія, шапкі зверху чорныя, а спаднізу белыя, бы кужаль;

4) Варта было саступіць на некалькі крокаў з той пазіцыі, адкуль рысаваўся замак, каб ён распаўся, як дым;

5) Хлопцы, як мурашкі, абляпілі човен і з натужным крэктам пачалі спіхваць яго ў ваду.

**Тэкст для заданняў 9, 10:**

(1) Палкоўнік у адстаўцы Андрэй Сяргеевіч Кавалёў сышоў з дарогі і прысеў на бярозу, паваленую ветрам. (2) Бяроза была старая, з дуплом, вяршыня свежа бялела бяростай, а камель быў чорны. (3) Абапал дарогі раслі такія ж бярозы, старыя, роўныя па росце і таўшчыні з паваленай. (4) Стаяў дзень позняй восені ціхі сонечны крыштальна-празрысты з высокім небам чыстым паветрам. (5) Апалае лісце бяроз бязважка ляжала на густой шчотцы азіміны, усцяж усёй дарогі.

*9. Адзначце сказы з адасобленымі членамі.*

*10. Запішыце 4-ы сказ, пастаўце неабходныя знакі прыпынку, зрабіце яго пісьмовы сінтаксічны разбор.*